REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

01 Broj

24. jun 2016. godine

B e o g r a d

Z A P I S N I K

PRVE SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 24. JUNA 2016. GODINE

 Sednica je počela u 11 časova.

 Saglasno članu 25. stav 2. Poslovnika Narodne skupštine, sednici je predsedavao Ratko Jankov, najstariji prisutni član Odbora.

 Sednici su prisustvovali članovi Odbora: Marko Atlagić, Muamer Zukorlić, prof. dr Ljubiša Stojmirović, Vladimir Orlić, Marko Parezanović, Bogdan Obradović, Željko Sušec, Ljubinko Rakonjac (zamenik člana Žarka Obradovića), Miletić Mihajlović, Arpad Fremond (zamenik člana Fatmira Hasanija), Đorđe Kosanić, Žarko Korać, Dubravko Bojić, Aleksandra Jerkov, Olena Papuga (zamenik člana Nade Lazić) i Ratko Jankov.

Sednici nije prisustvovala Milena Bićanin niti njena zamenica.

 Za sednicu, koju je na osnovu člana 25. stav 1. Poslovnika sazvao predednik Narodne skupštine, određen je sledeći

**D n e v n i r e d**

 **1. Izbor predsednika Odbora;**

 **2. Izbor zamenika predsednika Odbora.**

Prva tačka dnevnog reda- **Izbor predsednika Odbora**.

 Narodni poslanik prof. dr Ljubiša Stojmirović izneo je predlog da se za predednika Odbora izabere narodni poslanik Muamer Zukorlić.

 Pre prelaska na odlučivanje, predsedavajući Ratko Jankov, otvarajaući raspravu istakao je da, kao profesor Univerziteta, ne podržava ovaj predlog iz razloga što kandidat predstavlja svešteno lice, da je ovo sekularna država i da se nauka ne može podvesti pod bilo koji vid religije.

 Narodna poslanica Aleksandra Jerkov je ukazala na to da Muamer Zukorlić ne može biti kandidat za predednika Odbora jer je vlasnik privatnog univerzitete koji godinama bezuspešno pokušava da akreditauju šest departmana od ukupno sedam. S obzirom da je Odbor na najdirektniji način uključen u formiranje Nacionalnog saveta za visoko obrazovanje i Komisije za akrediaciju i proveru kvaliteta, razmatranje njihovih izveštaja o radu i određivanje naknada za rad, njegov izbor bi predstavljao klasičan sukob intersa.

Zato je na kraju predložila, da se od Agencije za borbu protiv korupcije zatraži mišljenje, pre postupka glasanja o Muameru Zukorliću kao kandidatu za predsednika Odbora.

 Narodni poslanik Ljubiša Stojimirović dodao je da je kandidat za predsednika demokratski izabran na izborima za narodne poslanike i to kao predstavnik građana, pa u tom smislu ne predstavlja svešteno lice.

 Narodni poslanik Ljubinko Rakonjac naglasio je da će podržati ovaj predlog, jer smatra da je to dobro kako za region, tako i za celu Evropu i da je za njega ireleventno da li se radi o sveštenom licu, ili ne.

 Marko Atlagić je ukazao da je ovaj Odbor do sada radio kolektivno, bez obzira na stranačku pripadnost i da se nada da će i ubuduće to činiti uz uvažavanje svih argumentovanih mišljenja, sugerišući da se krene sa odlučivanjem po ovoj tački dnevnog reda.

 Kandidat za predednika Odbora, Muamer Zukorlić naglasio je da mu je, kao predstavniku nacionalne manjine u Srbiji ukazana velika čast i poverenje ovom kandidaturom. Istakao je važnost Odbora, ukazao na to da svako od članova može dati svoj personalni doprinos kroz konstruktivne predloge koji mogu uticati na odluke izvršne vlasti i na taj način poboljšati život svih građana Srbije. Dodao je da će u svom radu imati i etičku i multikulturološku širinu za sve odluke o kojima Odbor bude odlučivao. Posebno je naglasio da on nije vlasnik Univerziteta, (Aleksandra Jerkov je tvrdila da na sajtu Univerziteta piše da je on predsednik), ali da je angažovan na njemu, kao što su i pojedini članovi Odbora angažovani na nekim, drugim univerzitetima. Što se tiče problema sa akreditacijom, oni datiraju iz vremena „vladavine Demokratske stranke i Borisa Tadića“, naveo je na kraju izlaganja Muamer Zukorlić.

 Na predlog predsedavajućeg, stavljen je na glasanje predlog narodne poslanice Aleksandre Jerkov: „**Da se ne glasa o Prvoj tački dnevnog reda dok Agencija za borbu protiv korupcije ne donese svoje mišljenje“**. **Predlog nije prihvaćen, jer je za predlog glasalo tri člana Odbora.**

 Zatim je predsedavajući stavio na glasanje predlog da se za predednika Odbora za obrazovanje, nauku, tehnološki razvoj i informatičko društvo izabere narodni poslanik Muamer Zukorlić.

 **Odbor je podizanjem ruku, većinom glasova, izabrao Muamera Zukorlića za predsednika Odbora.**

 Predednik Odbora se, pre prelaska na Drugu tačku dnevnog reda, zahvalio članovima Odbora na ukazanom poverenju i istakao da će raditi u skladu sa Ustavom i zakonima, kao i Poslovnikom Narodne skupštine, te da će nastojati da se sve odluke Odbora donose zajednički, uz opšti konsenzus.

Druga tačka dnevnog reda- **Izbor zamenika predednika Odbora.**

 Prededavajući je predložio da se za zamenika predednika Odbora izabere prof. dr Ljubiša Stojmirović.

 **Odbor je podizanjem ruku, sa 13 lasova za, nijednim glasom protiv i 1 uzdržanim, izabrao prof. dr Ljubišu Stojmirovića za zamenika predsednika Odbora za obrazovanje, nauku, tehnološki razvoj i informatičko društvo.**

 Sednica je završena u 11: 40 časova.

 SEKRETAR PREDSEDNIK

 Dragomir Petković Muamer Zukorlić